***„Животът е прекрасен …“!***

***/“La vita e bella …“/***

*Събуждам се. Сутрин е. Поглеждам през прозореца и виждам града – сив, тъжен, забързан. Гледам хората. Замислям се… Хора или роботи? Засмивам се ☺ Защо роботи? А нима не сме се превърнали в такива? Ставаме, правим си кафе, обличаме се бързо, тичаме, за да не изпуснем автобуса или метрото, хапваме „на крак“, бързаме да не попаднем в трафика и така ден след ден… Едно и също, еднакво, машинално, като заучен урок, който се повтаря непрестанно. Забравихме да се събуждаме с усмивка, забравихме да си казваме „Добро утро“, „Как си днес?“, „Усмихнат ден“…*

*Изпивам поредната си чаша с кафе и пак поглеждам навън. Рим, мой вечен град … Чувам глъчката навън, звука на камбаните на Piazza San Pietro, стичащата се вода от двата огромни фонтана, звука на чайките, който се губи в шума на множеството автомобили, клаксони и сирени. Замислям се отново, но бързо. Вече дори не мога да мисля спокойно. Всичко е толкова забързано. Светът е уморен, хората са уморени. Аз съм уморена… И може би световната пандемия от COVID 19 дойде точно навреме. Както казват старите хора: „Всяко зло за добро“.*

*Събуждам се отново. Но днес Рим е по-различен. Улиците са тихи, празни. Няма я глъчката навън. Спокойно е. Не мога да повярвам. На Piazza Venezia виждам само няколко автобуса на градския транспорт. Няма го онова огромно движение, с което съм свикнала. Сега камбаните на Piazza San Pietro ги чувам по-ясно. Крясъкът на чайките е по-силен. О, Боже, на Piazza Navona чувам чуруликане на птички! Звукът на фонтаните е по-силен и красив. Не е ли прекрасно!!!*

*За жалост продължавам да чувам сирените на Ambulanza и Carabinieri. Чувам ги всеки ден. Те не спират. Хората са уплашени. Уплашени, но вече по-замислени. По-предпазливи. Сега, когато останахме вкъщи започнахме да ценим малките неща. Сега се събуждаме с усмивка, правим кафето си пеейки: „Volare, oh oh. Cantare, oh oh oh oh. Nel blu dipinto di blu. Felice di stare lassù …“, пожелаваме си „Buongiorno e bella giornata“! Сега, имаме време да си говорим за всичко. Пускам телевизора и чувам: „Каналите на Венеция се избистриха“, „Въздухът над Китай е по-чист“, „Планетата диша“! За няколко дни без движение на моторни превозни средства Планетата се „изчисти“. Както писах по-горе: „Всяко зло носи в себе си и нещо позитивно“.*

*Събуждам се. Сутрин e. Вече мога да мисля спокойно. Днес е празник. Чувам празничната камбана на Piazza San Pietro. Боже, как харесвам да слушам тази камбана! Толкова е красива! Вчера моите приятели от „Roma, ieri, oggi“ пуснаха във Facebook няколко стари снимка на Рим от времето, когато хората са се придвижвали с файтони. Казвам си: „Защо пък не?“. Щом някога е можело, може и сега. А Рим е толкова красив! Месеци не могат да стигнат, за да обиколиш красотите му. Няма ли да е уникално, вместо с такси или градски транспорт да отидем на работа с файтон и да се „заредим“ с магичната красота на този древен град? Може да го предложа на Вирджиния Раджи! ☺ Защо пък да не използваме и тротинетките? В началото на юни в Рим и Остия вече има няколко хиляди такива в услуга на граждани и туристи. Бързо и екологично придвижване. Такова трябва да е бъдещето…*

*Събуждам се. Сутрин е. За мен градът е променен. Не знам дали тази промяна ще е за хубаво или за лошо. Времето ще покаже. Знам само, че всеки от нас трябва да мисли за бъдещето. Знам, че трябва да бъдем разумни и отговорни. Нека Венеция да продължи да бъде с бистри канали, нека въздухът да продължи да бъде чист, нека Земята да „ДИША“.*

*Събуждам се. Сутрин е. Усмихвам се. Пия поредната чаша с ароматно кафе. Казвам си:* ***„La vita e bella …“! /“Животът е прекрасен ...“!/***

***Автор: Марина Росас***